Pucnjava u izbegličkom kampu u Somaliji
Ubijeno 7 ljudi u izbegličkom kampu u pucnjavi koja je izbila kada je došlo do pokušaja krađe pri raspodeli humanitarne pomoći
Sedmoro ljudi je ubijeno u izbegličkom kampu u prestonici Somalije, Mogadišu u pucnjavi koja je izbila kada je došlo do pokušaja krađe tokom raspodele humanitarne pomoći. Očevici javljaju da je do pucnjave došlo kada je muškarac u vojnoj uniformi pokušao da ukrade hranu namenjenu žrtvama gladi i suše, koje se nalaze u kampu Badbadu, najvećem izbegličkom kompleksu u glavnom gradu. U izveštajima se navodi da su pro-vladine snage, koje su stražarile pored humanitarne pomoći, počeli da pucaju na kradljivce i da je zatim došlo do uzajamne razmene vatre. Neki od mrtvih i ranjenih su izbeglice koji su čekali da im bude dodeljena hrana iz pomoći svetskog programa za hranu. U izjavi za Glas Amerike, komandant vladinih snaga, general Abdikarim Dengobadan odbacio je tvrdnje da su vojnici odgovorni za pokušaj krađe. U međuvremenu, zvaničnik Ujedinjenih nacija, koji se nedavno vratio iz tog regiona, kaže da militanti al-Šababa sprečavaju gladne Somalijce da prebegnu u susedne zemlje u potrazi za preko potrebnom humanitarnom pomoći. Specijalni izaslanik programa za izbeglice Ujedinjenih nacija za Somaliju, Bruno Geto kaže da ta grupa želi da obezbedi bazu odakle bi mogla da regrutuje vojnike, dodajući da je od izbeglica saznao da su militanti al-Šababa postavili barikade na putevima kako bi imali punu kontrolu nad njima. Islamistički ekstremisti, koji kontrolišu delove centralne i južne Somalije, ne dozvoljavaju rad većini stranih humanitarnih organizacija u tim područjima. Ujedinjene nacije su proglasile pet oblasti u južnoj Somaliji zonama u kojima vlada glad, a predviđa se da će se glad do decembra proširiti i na druge oblasti. Svetska organizacija takođe navodi da je zbog suše, hitna humanitarna pomoć potrebna za više od 12 miliona ljudi na Rogu Afrike. Ujedinjene nacije su zatražile 1,4 milijardi dolara za pomoć žrtvama.